b"\n_START_ARTICLE_\nTsamporado (inumin)\n_START_PARAGRAPH_\nAng tsamporado\xc2\xa0o tsamporadong Mehikano ay isang\xc2\xa0atole, isang karaniwang inumin sa Mehiko, na gawa sa isang base ng tapay\xc2\xa0o masa ng\xc2\xa0mais\xc2\xa0na dinurog, tsokolateng itim\xc2\xa0at tubig na may kaunting baynilya, na pagkatapos hinalo upang maging malapot. Karaniwang pinapares ito sa\xc2\xa0tamales, isang karaniwang pagkain sa Mehiko._NEWLINE_Ito rin ang pinagmulan ng tsamporadong kinasanayan ng mga Pilipino, kung saan pinalitan ng nilugawang bigas ang tapay ng mais sa orihinal.\n_START_SECTION_\nPinagmulan\n_START_PARAGRAPH_\nNagmula ang tsamporado bilang isang baryante ng atole, isang inuming may sari-saring lasa na nagmula sa mga Asteka na karaniwang iniinom sa Mehiko at ibang mga bansa sa Gitnang Amerika bago dumating ang mga Espanyol.\xc2\xa0Inani ng kabihasnang ito ang mais para sa iba't-ibang uri ng inumin at pagkain. Kung tutuusin, ang atole\xc2\xa0ay isang halo ng tubig at masa ng mais na karaniwang hinahanda nang mainit at ginagamit bilang banal na inumin sa ilang mga ritwal at seremonya."